憲使范右司具饌屬屬官爲主人又屬衡陽張宰助筵同遊石鼓書院
作者：曾丰
朝代：宋

paragraphs: 湘水前縈带，蒸江後引裾。
中容齊塔阜，上建讀書廬。
氣象河汾上，規模景祐餘。
帝王無異學，孔孟有遺書。
絳帳講之熟，青衿受以虛。
心原逢左右，理窟悟終初。
糟粕包高厚，精華寄起居。
作成端若此，徵用合何如。
學士唐全炬，經師漢石渠。
致君登栗陸，措俗減華胥。
訪古行陪履，觀光坐接祛。
上臺供甕酒，傍縣具盤蔬。
笑臉人人醉，設眉箇箇舒。
傳香薰馧馞，寄傲卧籧篨。
如浴沂中水，而觀濠上魚。
落暉猶可却，上馬不妨徐。
紀勝俾傳遠，書崖字放疎。
姓名年月日，刻罷賦歸歟。